Per Larsen (KF), 2025-12-02:
Tak for det, formand, og tak til forslagsstillerne for at presse på i forhold til at sikre, at flere smågrise overlever.
Vi Konservative er fuldstændig enige i det mål, som Enhedslisten stiller op.
Dødeligheden blandt smågrise skal nedbringes, og det arbejdes der også på hver evig eneste dag ude i staldene, for det er jo rent faktisk sådan, at hver gang der dør en gris, er det et stort tab.
Det går ud over produktionen, og det kan der jo ikke være nogen, der kan være tjent med.
Jeg kan ikke lade være med lige at recitere noget af den formulering, som forslagsstillerne bruger, nemlig at Folketinget pålægger regeringen senest medio 2026 at implementere dyrevelfærdslovens §§ 2 og 3 ved at indføre krav om, at der i avlsselskaber og besætninger både ved indkøb af genetik og egen avl skal anvendes et avlsmål, hvor kuldstørrelsen i gennemsnit svarer til antal patter hos søer, og sikre effektiv håndhævelse af, at kravet overholdes i både avlsselskaber og besætninger.
Det kunne jo forlede avlsselskaber til at gå i den modsatte retning og så måske arbejde for, at man fik flere patter.
Nu hører jeg, der bliver talt meget om 14 patter, men der er jo rent faktisk søer, der har 16.
Pattegrisdødeligheden er jo faldet.
Det viser, at vi er på den rigtige kurs.
Så kan man selvfølgelig diskutere, om det går hurtigt nok.
Men de seneste opgørelser over pattegrisdødelighed viser jo, at erhvervet er lykkedes med at knække kurven.
Dødeligheden er faldet fra 23,4 pct. i 2021 til 21,7 pct. i 2024.
Det er da trods alt et fald, som ligesom er til at forholde sig til, og erhvervet kan få tid til og mulighed for at vise, at de jo godt kan fortsætte denne positive udvikling.
I de gode erfaringer løfter man jo over hele linjen.
Ifølge erhvervets opgørelse har de besætninger, der fravænner flest grise pr. årsso, altså den bedste fjerdedel, samtidig den laveste pattegrisdødelighed blandt smågrisene.
De er helt nede på 19,7 pct., selv om det jo også er et højt tal.
Men det vil være sådan – det ser vi jo i alle sammenhænge – at de fleste løfter sig op i liga med de bedste over tid, så der foregår jo en god udvikling.
Den gode udvikling skyldes jo ikke mindst også, at vi fra politisk hold har lavet en aftale.
I aftalen »Sammen om Dyrene« har vi iværksat initiativer til bl.a. uddannelseskrav og det, at medarbejderne er bedre klædt på til at passe dyrene.
Jeg ved også, at Enhedslistens ordfører har en landbrugsfaglig uddannelse, og dermed ved ordføreren jo også, at det tager lang tid at ændre genetikken hos søer, så de føder færre smågrise.
Derfor skal vi også sikre, at alle svineproducenter kommer op i superligaen, så flere grise overlever, og det er jo ved nogle af de der forskellige tiltag i forhold til at sikre, at management er i orden, at man simpelt hen sørger for, at så mange som muligt overlever.
Så kan jeg ikke lade være med at sige, når nu vi har debatten her, for dyrene skal behandles ordentligt, og der skal ikke være nogen tvivl om det, at der bare er nogle ting, som også kikser en lille smule, og der vil jeg gerne appellere en lille smule til forbrugerne.
For det er jo sådan, at man har mulighed for at prioritere dyrevelfærden.
Hele haler har været et stort issue igennem lang tid.
Der er også fritgående grise, økologiske grise og andre koncepter, hvor grisene jo har krølle på halen.
Der kunne jeg godt ønske mig, at forbrugerne måske stillede lidt større krav og gik ind i det helhjertet, altså at de vil dyrevelfærden.
Det er jo noget af det, der virker.
Vi Konservative kommer ikke til at stemme for forslaget, selv om vi har stor sympati for intentionerne og også ser frem til, at vi får smågrisedødeligheden bragt yderligere ned.
Tak for ordet.